open-index/open-wikipedia-markdown huggingface dataset:
Pseudosilindrilised projektsioonid

**Pseudo-** või **polüsilindriliste projektsioonide** kontseptsiooni pakkus polükooniliste projektsioonide silindrilise analoogina esimesena välja Šveitsi päritolu Ameerika geograaf ja kartograaf Waldo R. Tobler. Pseudosilindrilisi projektsioone on võimalik koostada erinevate silindriliste projektsioonide omaduste kombineerimise teel, kusjuures osad pseudosilindrilised projektsioonid on omakorda teiste sama klassi projektsioonide modifikatsioonid.

## Omadused
Enamiku silindriliste projektsioonide puhul esinevad normaalaspektis suurematel laiustel tugevad moonutused kuju osas ning enamasti on ka pindala tegelikkusega võrreldes suurendatud. Poolused on kujutatud välja venitatud joontena ja näiteks Mercatori projektsioonis ei ole neid võimalik üldse kujutada. Pseudosilindriliste projektsioonide klass üritab saavutada kuju ja pindala moonutuste kompromissi, kusjuures normaalaspektis iseloomustavad pseudosilindrilisi projektsioone sirged kollineaarsed paralleelid, mille vahed ei ole tingimata võrdsed, ning kõveratena kujutatud meridiaanid (välja arvatud telgmeridiaan), mille vahe ekvaatoril on võrdne. Pseudosilindrilistel projektsioonidel on kaks moondevaba joont või punkti, millest kaugenedes erimõõtkava suureneb.

Horisontaalsed paralleelid aitavad visuaalselt paremini säilitada laiustevahelisi suhteid, mistõttu on pseudosilindriliste projektsioonide kasutamine levinud selliste nähtuste esitamise korral, mis sõltuvad suuresti asukoha kaugusest ekvaatorist, näiteks päeva kestus, erinevad klimaatilised näitajad, tuul või kliimamuutused. Samuti võimaldab mõõtkava säilimine paralleelidel lihtsustada mõõtmisi paralleelide sihis. Sarnaselt silindriliste projektsioonidega esinevad ka pseudosilindriliste projektsioonide puhul poolustel tugevad kuju moonutused. Seega ei ole pseudosilindrilised projektsioonid enamasti konformsed ning kõige levinumaks omaduseks on selle klassi puhul õigepindsus. Kuna üldjuhul kujutavad pseudosilindrilist projektsiooni kasutavad kaardid tervet maailma, on need levinud mitmesugustes atlastes sellise temaatilise informatsiooni esitamisel, mis nõuab pindalade suhete säilimist. Seejuures võib maailma põhijoonis sõltuvalt meridiaanide ja pooluste (joon või punkt) kujust olla nii elliptiline, rektilineaarne kui ka parabooli, hüperbooli või sinusoidi abil konstrueeritud.

## Vaata ka
* Kaardiprojektsioonide loend
* Kaart
* Kartograafia

## Viited
Urmo

**Urmo** on eesti mehenimi.

1. jaanuari 2019 seisuga oli Eestis eesnimi Urmo 435 mehel. Urmo on Eestis levikult 290. mehenimi. Urmo oli keskmiselt 36 aasta vanune (mediaanvanus oli 36).

Kõige populaarsem oli eesnimi Urmo vanuserühmas 35–39, kus neid oli 10 000 elaniku kohta 8,2 ning Valga maakonnas, kus neid oli 10 000 elaniku kohta 7,17.

## Nime kandjaid
*Urmo Aava, autorallisõitja
*Urmo Ilves, kabetaja
*Urmo Känd, rahvatantsutreener
*Urmo Kööbi, arst ja tervishoiujuht
*Urmo Kübar, ajakirjanik ja kodanikuühiskonna edendaja
*Urmo Raus, maalikunstnik
*Urmo Saareoja, riigiametnik, kultuurikorraldaja ja tippjuht
*Urmo Soonvald, ajakirjanik

## Vaata ka
*Urmas

## Viited
Erin Moran

**Erin Marie Moran Fleischmann** (18. oktoober 1960 USA, California, Los Angelese maakond, Burbank – 22. aprill 2017 USA, Indiana, Harrisoni maakond, Corydon) oli USA näitleja.

## Elulugu
Erin Marie Morani lapsepõlv möödus Los Angelese linna San Fernando Valley piirkonna North Hollywoodi ümbruskonnas. Tema isa oli finantshaldur Edward Moran ja ema oli Sharon Moran. Nende peres oli kuus last ning Erin Marie oli vanuselt teine. Ta oli viieaastane, kui sõlmis ema nõusolekul esimese agendilepingu.

1980. aastate keskpaiku lahkus Moran Los Angelesest ja asus elama California mägedesse. 1987. aastal abiellus ta Rocky Fergusoniga. 1993. aastal nad lahutasid oma abielu. Moran abiellus 1993. aastal abiellus Steve Fleischmanniga.

1988. aasta usutluses ütles Moran, pärast sarjade "Happy Days" ja "Joanie Loves Chachi" lõppemist, langes ta masendusse, kuna ei saanud enam uusi rolle.

2010. aastal kinnitas Moran, et tema California maja võeti laenu tagatiseks ära. Talle anti kohtu kaudu väljatõstmise dokumendid ja ta läks elama Indiana osariiki ema haagissuvilasse. Ajakirja Variety sõnul visati ta 2017. aastal haagissuvilast välja liigse pidutsemise tõttu.

## Filme
* Filmis "How Sweet It Is!" – väike tüdruk (1968)
* Sarjas "Daktari" – Jenny Jones (1968–1969)
* Sarjas "Death Valley Days" – Mary (kaks jagu, 1969)
* Filmis "80 Steps to Jonah" – Kim (1969)
* Situatsioonikomöödias "The Courtship of Eddie's Father" – Emily Ruth Gustafson (1970)
* Sarjas "The F.B.I." – Vickie Florea (1970)
* Situatsioonikomöödias "My Three Sons" – Victoria (1970)
* Filmis "Watermelon Man" – Janice Gerber (1970)
* Situatsioonikomöödias "Family Affair" – Amy (kaks jagu, 1970–1971)
* Draamas "O'Hara, U.S. Treasury" – väike tüdruk (1971)
* Sarjas "Bearcats!" – Elisa Tillman (1971)
* Sarjas "Gunsmoke" – Rachel (kaks jagu, 1971)
* "The Don Rickles Show" – Janie Robinson (1972)
* "Lisa, Bright and Dark" – (1973)
* Sarjas "Happy Days" – peategelase Richie Cunninghami õde Joanie Cunningham Arcola (234 jagu, 1974–1984)
* Sarjas "The Waltons" – Sally Ann Harper (1975)
* Filmis "The Magic Pony" – (luges tegelase häält peale, 1977)
* "Greatest Heroes of the Bible" – Tova (1978)
* Sarjas "The Love Boat" – Carrie Walker (4 jagu, 1980–1985)
* "Twirl" – Bonnie Lee Jordan (1981)
* Filmis "Galaxy of Terror" – Alluma (1981)
* Situatsioonikomöödias "Joanie Loves Chachi" – Joanie Cunningham (1982–1983)
* Sarjas "Hotel" – Karen Donnelly (1983)
* Sarjas "Mõrv sai teoks" – Maggie Roberts (1986)
* Sarjas "" – Cynthia Bennett (1998)
* Filmis "Desperation Boulevard" (1998)
* Filmis "Dickie Roberts: Former Child Star" filmimuusika autor (2003)
* Sarjas "Scott Baio Is 45...and Single" osaleja (2007)
* Sarjas "Celebrity Fit Club" osaleja (2008)
* Filmis "Not Another B Movie" (2011)
* "The Deceit" – proua Shephard (2012)

## Surm
2017. aasta 22. aprillil leiti Erin Moran Indiana osariigi Harrisoni maakonna Harrisoni valla Corydoni linnast teadvusetult. Ta suri enne, kui abi kohale jõudis.

## Viited
Kriaunos

**Kriaunos** on tänavküla Leedus Rokiškise rajoonis, Kriaunose valla halduskeskus. Küla asub Kriauna jõe kaldal. Kriaunoses on postkontor ja raamatukogu. Kriaunoses on sündinud Leedu kommunist Petras Griškevičius.

Küla järgi on nimetatud Kukruse lademe Kriaunose kihistik.

## Ajalugu

Küla on esimest korda mainitud aastal 1505. Toona kuulus see Radziwillide suguvõsale. Aastal 1567 mainitakse esimest korda sealset mõisa, mille Jeržy Radziwill Jonas Rudaminale andis. Toona kuulus sealsele mõisale 21 küla. Aastal 1669 on mainitud sealset kabelit. Aastail 1684–1688 valmis sealne puidust viie altariga ristikujuline kirik, ühtlasi sai Kriaunosest ka kohaliku kihelkonna keskus.

Aastal 1776 asutati külla kihelkonnakool. Aastail 1818–1829 ehitati vana kiriku asemele uus kivikirik; ehitustöid finantseerisid Platerid ja Kriaunose mõisnik Mykolajus Römer. Nõukogude ajal oli Kriaunos kohaliku Sartai sovhoosi keskasula. Aastal 1991 asutati külla ajaloomuuseum.

Kriaunos,_gatvė.JPG|Kriaunose tänavavaade
Kriaunos,_katalikų_bažnyčia.JPG|Kriaunose kirik
Kriaunos, mokykla.JPG|Koolimaja
Kriaunos museum - panoramio.jpg|Kriaunose muuseum


## Viited

## Välislingid

*Küla portaalis vietoves.Lt
Medihub

**Medihub** on Eesti ettevõte, mis asutati Tartus 2015. aastal. Juulis 2016 avalikustas ettevõte oma esimese versiooni rahvusvahelisest meditsiiniteenuste infoportaalist. 2021. aasta sügisel avab ettevõte töötervishoiualase kliiniku, mille teenuste hulka kuuluvad tervisekontrollid, riskianalüüs, tööalane rehabilitatsioon jm. Aastal 2022 teisel poolel muutus majandusolukord järsult idufirmadele ebasoodsaks, seoses inflatsiooni, energiahindade kasvu ja sõjaga Ukrainas. Jaanuaris 2023 läks Medihub pankrotti, kuna investorid ei andnud ettevõttele kiire kasvu faasis enam uut raha peale. 

## Idufirma aeg
Varem arendati veebilehte, kus saab võrrelda kliinikute teenuste hindu ja broneerida aega arsti või õe vastuvõtule. Medihub avas esimese ettevõttena Põhjamaades ja Baltikumis riikidevahelise meditsiiniteenuste info- ja võrdlusportaali, kus patsiendid said otsida kliinikuid, võrrelda teenuste hindu ja broneerida vastuvõtuaegu. Algul oli ettevõtte fookus suunatud meditsiiniturismile peamiselt Eesti ja Põhjamaade vahel, kuid pärast esmaseid kasutajauuringuid asuti arendama universaalset tervishoiuteenuste võrdlusel põhinevat süsteemi. Medihub oli üks vähestest meditsiiniturismi portaalidest, kus saab võrrelda tervishoiuteenuste hindu rahvusvaheliselt.

## Viited
MemoQ

**memoQ** on memoQ Fordítástechnológiai Zrt. (endine Kilgray Fordítástechnológiai Kft.) arendatavate tõlkeabitööriistade üldnimetus.

## Viited
Okkad (ajaleht)

**Okkad** oli satiirileht, mis ilmus 1907. aastal Tallinnas. Toimetaja ja väljaandja K. Luksep. Ajaleht oli 16 lk ja 4000 eksemplari trükiti Tallinnas "M. Antje" trükikojas. Hinnaks oli 10 kopikat.

## Viited
Bruce Lee ausammas (Los Angeles)

**Bruce Lee ausammas** on Bruce Lee mälestuseks püstitatud mälestusmärk Los Angeleses Hiinalinnas.

Teos avati 2013. aasta 15. juunil.

## Vaata ka
* Bruce Lee ausammas (Hongkong)
* Bruce Lee ausammas (Mostar)

## Viited
Noormees jalgrattaga muusikat kuulamas

**"Noormees jalgrattaga muusikat kuulamas"** on helilooja Arvo Pärdi auks loodud mälestusmärk Rakvere linna keskväljakul. 

Skulptuur reprodutseerib seiga Arvo Pärdi noorusajast, mil tulevane helilooja ei saanud kodus nii palju muusikat kuulata, kui soovis, ning käis seetõttu linna turuplatsil, tiirutades jalgrattaga ümber telefoniposti, mille otsas oli valjuhääldi, kust kostis klassikalist muusikat, peatudes aeg-ajalt ja teeseldes samal ajal tähelepanu millelegi muule. Mälestusmärgi autorid on skulptorid Aivar Simson ja Paul Mänd.   

Idee jäädvustada skulptuurina "jalgrattaga poisi" ajajärk helilooja eluloost pakuti välja juba septembris 2006, kolm aastat hiljem korraldas linn ideekavandite konkursi. 

Monument avati 11. septembril 2010, helilooja 75. sünnipäeval. Kohal oli ka Arvo Pärt ise, kellele kingiti skulptuurist väike koopia. Avamisel esitati Kati Kivitari koreograafiline etüüd kuuekümnele rattasõitjale “Otse vaadates ei näe te tihti midagi”.

## Viited
Okaskroon (mälestusmärk)

**"Okaskroon"** on mälestusmärk nõukogude võimu repressioonide ohvriks langenutele. See avati Rakvere tammikus 14. juunil 1991, mil täitus pool sajandit esimesest suurküüditamisest. Samba jalamil on mälestustahvel kirjaga: “Pühendatud Virumaalt pärit represseeritutele 14. 06. 1991”. Monumendi autor on arhitekt Allan Murdmaa.

14. mail 1992 istutati mälestusmärgi ümber esimese iseseisvuskevade tammed. Okaskrooni lähedal kasvab Rakverest pärit nimeka loodusteadlase, esimese siinse tammiku elustiku uurija Johannes Lepiksaare mälestustamm.

Mälestussammas on nelja meetri kõrgune, dolomiitplaatidega vooderdatud, pronksist okaskrooniga (autori sõnul sümboliseerib see märtrikrooni).

Mälestussamba rajamisele eelnes ligi aasta kestnud sobiva asukoha otsing. Kaalumisel oli Emumägi kui Virumaa kõrgeim koht, Rakvere Vallimägi, Rakvere rahvaaed, Palermo mets, Tõrma Hiiemägi, samuti koht, kus asus varem Rakvere Vabadussõja mälestussammas.

Ideekavandeid koos makettidega laekus konkursile kokku kuus. Võitjaks osutus Allan Murdmaa. Seejärel oli selge, et mälestusmärk sobib rajada Rakvere tammikusse.

## Viited
Harilik silmarohi

**Harilik silmarohi** (*Euphrasia officinalis L.*) on soomukaliste sugukonda silmarohu perekonda kuuluv taimeliik, varem kuulus  mailaseliste sugukonda. Rahvapärased nimetused on silmalill, silmaleht, kärnarohi, arnekahain.

Harilik silmarohi on 3–40 cm kõrgune üheaastane rohttaim, mida kasutatakse ka ravimtaimena.
Harilikku silmarohtu söödataimena ei kasutata, sest kariloomad seda enamasti ei söö. Poolparasiidina kasutab harilik silmarohi ära kõrge söödaväärtusega kõrreliste vett, seega võib taime pidada umbrohuks.
Harilikul silmarohul on põletiku- ja allergiavastane toime.

## Levik
Peamiselt levinud Euroopas, harva ka Siberis. Eestis on tavaline rohttaim päris- ja rannaniitudel, metsa- ja teeservadel ning rohtunud põldudel. Kasvab pigem kehval pinnasel, kus on võimeline konkureerima teiste taimedega.

## Botaaniline kirjeldus
Tegemist on üheaastase taimega. Paljunemine toimub seemnetega.

Taime kõrgus on 3–40 cm. 

### Maa-alune osa
Nõrgalt arenenud juurestik, kinnitub haustorite abil teiste taimede juurtele.

### Vars
Püstine, lihtne või harunenud vars.

### Leht
Munajad hambulise või hõlmise servaga ilma rootsuta lihtlehed. Peaaegu sõrmroodsed. Asetus varrel on vastakuti. Varre tipupoole muutuvad kõrglehtedeks.

### Õis
Kahesugulised kaheli õiekattega väikesed õied. Nii kroon kui tupp on liitlehised. Tupp on putkjas või kellukjas, lõhestunud neljaks. Tipmed on paarikaupa kokku kasvanud. Õiekroon valkjas või lillakas, tumedamate joonte ja kollase täpiga ja kitsa putkega. Kroon on kahehuuleline, ülemine kahe ja alumine kolme hõlmaga. Krooni pikkus kuni 1 cm. Õied asuvad ühekaupa kõrglehtede kaenlas, moodustavad tipmise kobara. Õitsemisaeg juunist septembrini.

### Vili
Piklik ja veidi lamendunud kupar. Seemned on rippuvad.

## Keemiline koostis
Iridoidid (annab kibeda maitse, kaitsemehhanism), lignaanid (taimne pigment), flavonoidid (annavad õiele kollase pigmendi) ja tanniinid (toksiin, kaitsemehhanism).

## Kasutamine ravimtaimena
Kogutakse terve maapealne osa taime õitseajal. Tarvitatakse värskelt või kuivatatult.
Silmarohu ürt (*Euphrasiae herba*) on põletiku- ja allergiavastase, kõhtu kinnistava, kootava ning rahustava toimega. 

Tõmmise valmistamine: kaks supilusikatäit ürti kolme klaasi keeva vee kohta. Lasta seista kaetult, kuni jahtunud.
Põletikus silmi loputada, kurguvalu korral kuristada või loputada suud ürditõmmisega.
Kange nohu vastu tarvitada ekstrakt (2–3 tl päevas). Kõhumahlade nõret soodustab ürdipulber (2 g päevas). Keedist kasutada väliselt silmalaugude lõdvenemise, pikaajalise silmapõletiku ja nõrga nägemise puhul.

## Viited

## Välislingid
*
Karsakiškis

**Karsakiškis** on küla Leedus Panevėžysi rajoonis, Karsakiškise valla halduskeskus. Küla asub Lėvuo jõe paremal kaldal. Karsakiškises on postkontor, põhikool ja raamatukogu.

## Ajalugu

Kuni XVIII sajandini kandis küla nime **Palėvene**. Aastal 1777 asus seal Karsakiškise mõis, mis kuulus Ivaškevičitele. Sajandi lõpus ehitati sinna kabel.

Aastail 1793–1795 ja 1804–1806 elas külas Leedu luuletaja ja vaimulik Antanas Strazdas. Aastal 1803 ehitasid Ivaškevičid sinna esimese kiriku, mis aga hiljem maha põles. XIX sajandi alguses sai mõisa uueks omanikuks B. Galiotas, kes ka kiriku aastal 1831 taastas. Hiljem toetas ta Novembriülestõusu, mistõttu ta pagendati, ning aastal 1948 sai mõisa uueks omanikuks Z. Ordynecas. Aastal 1859 rajas ta külla piiritusevabriku. Aastal 1863 toimus küla lähistel lahing Jaanuariülestõusus osalejate ja tsaariarmee vahel. Aastal 1884 põles maha ka uus kirikuhoone. Aastal 1888 alustati kihelkonnale uue kivist kirikuhoone rajamist. Viie altariga hoone pühitseti aastal 1914.

Aastal 1919 asutati külla kool. XX sajandi algul rajati külla ka postkontor, veski ja saekaater. Nõukogude ajal oli Karsakiškis kohaliku kolhoosi keskasulaks. Aastal 1971 avati kooli juures koduloomuuseum.

Karsakiškis_1.JPG|Karsakiškise tänavavaade
Karsakiškio bažnyčia.JPG|Karsakiškise kirik
Karsakiškio Strazdelio pagrindinė mokykla.JPG|Koolimaja


## Viited

## Välislingid

*Küla portaalis vietoves.Lt
Paįstrys

**Paįstrys** on küla Leedus Panevėžysi rajoonis, Paįstrysi valla halduskeskus. Küla asub Įstrase jõe kaldal, jõel asub küla juures ka väike paisjärv. Paįstrysis on postkontor, keskkool ja raamatukogu.

Aastal 1781 rajati külla kabel, mille asemele aastal 1910 uus puidust kirikuhoone püstitati. Aastal 1921 sai külast kohaliku kihelkonna keskus.

Paįstrys.jpg|Paįstrys
Paįstrys,_bažnyčia_iš_šono.JPG|Paįstrysi kirik


## Viited

## Välislingid

*Küla portaalis vietoves.Lt
Demokraatia jumalanna (Hongkong)

**Demokraatia jumalanna** on 1989. aasta Tian'anmeni väljaku meeleavalduste mahasurumisel hukkunute mälestuseks püstitatud mälestusmärk Hongkongis.

Kuju autor Chen Weiming sai inspiratsiooni 1989. aasta meeleavalduste käigus Tian'anmeni väljakule vahust ja papjeemašeest valmistatud 10 meetri kõrgusest teosest.
Dainava

**Dainava** on Kaunase linnaosa, mis asub linna põhjaosas Dainava valla territooriumil. 

Linnaosa asuti rajama aastal 1963, selle projekteerisid arhitektid Neringa Dičiuvienė, Reda Dringelienė, Alvydas Pranas Steponavičius, Raimonda Augustienė ja Gražina Miškinienė. Sinna kavandati 5–16 korrusega tüüpprojekti järgi rajatud korterelamud, mis paiknevad ümber Sõpruse pargi, samuti asub seal Dainava park. Aastal 1967 rajati sinna raamatukogu, aastal 1974 haigla. Linnaosas on kaheksa lasteaeda, haridust annavad seitse keskkooli ja viis kutsekooli, samuti asub seal kõrgkool Kaunase kolleegium.

Dainava maadele jääb vana juudi kalmistu. Linnaosas tegutseb noorteteater Vilkolakis, sinna jääb ka Kaunase suurim ujula-spordikompleks Girstutis. Dainavas asub Kaunase Tehnikaülikooli üliõpilaslinnak. Seal asub ka Kaunase suurim kaubanduskeskus Urmas. Teine tähtsam kaubanduskeskus linnaosas on 1000.

2001. aastal valmis linnaosa esimene kirik, mille ehitas uusapostlik kirik. Kaks aastat hiljem rajasid Dainavasse oma kiriku mormoonid. 2008. aastal ehitati Dainavasse ka katoliku kirik, kuigi kabel valmis seal juba aastal 2001.

## Sõpruse park

Sõpruse park rajati Dainava linnaossa aastal 1973 ja algselt kandis see nime Rahvaste Sõpruse park. 15 hektari suuruse pargi projekteerisid arhitekt Alvydas Pranas Steponavičius ja dendroloog Raimonda Augustienė. Parki liigendavad 3-4 meetri kõrgused tehiskünkad, millele on istutatud männid.

Pargis on terviserada ja laste mänguväljak. Pargis on ka väike tiik ja pinkidega allee, samuti asub seal lava.

Aastal 2003 sai Sõpruse park Leedu parima linnaarendusprojekti auhinna.


Draugystes_parkas_2006_09_12.jpg|Sõpruse park
Banknotas2.jpg|Kaubanduskeskus 1000
Grafitis_Elektrėnų_g._Kaune.JPG|Grafiti kaubanduslinnaku Urmas piirdetaral
Kauno_Naujoji_apaštalų_bažnyčia.JPG|Uusapostlik kirik
Mormonų_bažnyčia_Kaune.JPG|Mormoonide kirik
Dainavos_baznycia_2007-06-12.jpg|Katoliku kirik


## Viited
Julgus

**Julgus** on vastupidine seisukoht **argusele** ja nad mõlemad on seotud hirmuga. Julge olemine näitab tahtmist teha midagi hoolimata kaasnevatest riskidest.

Julge olemine ei tähenda, et inimesel puudub hirm, vaid et ta oskab sellega teistmoodi hakkama saada. Inimesed, kel päriselt puudub hirm on kas sotsiopaadid või neil on ajukahjustus. Julge inimene ei karda hirmu, sest ta teab, et see on normaalne kaitsereaktsioon, mida ei saa täielikult välja lülitada. 

Hirm ebaõnnestuda on levinum põhjus, miks inimesed ei julge midagi teha. Hirm ebaõnnestuda teeb inimesed araks. Hirm ebaõnnestumise ees tekib juba lapsena, kui ebaõnnestumistega kaasneb karistamine. Karistusena mõjub lapsele ka tema üle naermine. Kui lapsele pakkuda erinevaid ülesandeid, mille puhul on ette teada, et nendega kaasneb kas võidurõõm või karistus, siis tegeleb laps meelsamini karistuse vältimise kui võidurõõmu saavutamisega. Erinevates kultuurides on hirm ebaõnnestumise ees erinev.

## Viited
Programmjuhtimine

**Programmjuhtimine** on tehnoloogilise protsessi või seadme juhtimine varem koostatud eeskirja (arvutiprogrammi) järgi. Programm esitatakse pidevakujulise joonisena filmilindil või paberil, šablooni abil või muul viisil (analoogprogramm) või diskreetsena kodeeritult perfokaardil, magnetlindil või mäluseadmes (numbriline ehk digitaalprogramm). 

## Programmjuhtimise tööpõhimõte
Analoogprogrammi loetakse näiteks kellamehhanismi ja ajamiga varustatud lugemisseadmega, millelt saadav juhtsignaal tüürib juhtimisobjekti täiturseadist või -mehhanismi. Diskreetsena antav programm määrab juhttoime suuruse ja suuna teatavate vahemike tagant, tugipunktide kaupa. Pidevalt toimiva juhtsignaali saamiseks arvutab sel juhul tugipunktide vahelised lõigud (sirglõigu, ringjoone, või parabooli) sellekohane seade – interpretaator. Eristatakse avatud ja suletud juhtahelaga programmjuhtimissüsteeme.

### Avatud ahelaga programmjuhtimine
Avatud juhtimisahelaga süsteemis ei ole juhtimistulemuste järgi tagasisidet. Kui tulemus ei rahulda, korrigeeritakse programmi pärast protsessi või katse lõppu tervikuna või osaliselt. Avatud juhtimisahelaga süsteemide eelis on suhteline lihtsus, puudus on juhtimistulemuse sõltuvus häireist,
mistõttu on suurt täpsust raske saavutada.

### Suletud ahelaga programmjuhtimine
Suletud juhtimisahela korral kontrollitakse juhtimistulemust tagasiside kaudu programmi täitmise ajal ja võrreldakse seda soovitud tulemusega, kui tulemuse hälve on soovitust suurem, vähendab täitur selle etteantud piiridesse. Seega sarnaneb suletud  ahelaga programmjuhtimissüsteem tööpõhimõttelt automaatreguleerimissüsteemiga. Suletud juhtimisahelaga süsteemid on avatud juhtimisahelaga süsteemidest täpsemad, keerukamad ja kallimad.

## Programmjuhtimise kasutusalad
Programmjuhtimist rakendatakse paljude soojuslike protsesside juhtimisel:
*kuivatamine;
*pastöörimine;
*konserveerimine;
*metallide ja ehitusmaterjalide termiline töötlemine;
*tööpinkide juhtimine.
Programmjuhtimise heaks näiteks on ka automaatpesumasina juhtimine. Pesemiseks vajalikke toiminguid lülitatakse sisse ja välja peamiselt ajalise programmi järgi, kusjuures kontrollitakse paagi täitumist veega, pesuvee temperatuuri, trumli tasakaalustatust tsentrifuugimisel jm. Varem kasutati programmide ümberlülitamiseks kellamehhanismiga või elektrimootoriga käitatavat trummellülitit, nüüd aga elektroonilist regulaatorit (mikrokontrollerit).

## Vaata ka
* Arvprogrammjuhtimine
* Programmeeritav loogikakontroller
* Pesumasin

## Viited
OÜ Narva Table Tennis

**OÜ Narva Table Tennis** (**OÜ NTT**, endine **AS NTT**) on Narva ettevõte, kus toodetakse lauatennisereketeid. Tehas asutati 1987. aastal Narva mööblikombinaadi baasil.

Tootmine korraldati Rootsi firma STIGA litsentsi järgi. Tootmist juhtis Oleg Uglov, praegune OÜ NTT direktor.

Pärast Nõukogude Liidu lagunemist kadus NSV Liidu turg ning ettevõtte juhtkond pidi midagi ette võtma, et tehas ei läheks pankrotti. 1993. aastal alustati uste tootmist.

2003. aastal sai Oleg Uglov tehase omanikuks.

Praegu toodetakse tehases erinevate maailmas tuntud kaubamärkide reketeid. Narva tehase oma kaubamärgid on Atemi ja Donier. Suurem osa toodangust läheb ekspordiks.

## Viited
Terve mõistus

**Terve mõistus**, ka **tavamõistus**, ka **argimõistus**, on varauusaegses filosoofias inimese võime koordineerida erinevate meelte andmeid. Terve mõistuse objektiks on "ühised sensibiilid" (kvaliteedid) nagu näiteks liikumine, mida tajutakse rohkem kui ühe meele abil.

Hiljem hakati terve mõistuse all mõistma igasugust teooriast ja skeptitsismist vaba otsustusvõimet.

## Kirjandus
* Simon Blackburn. Oxfordi filosoofialeksikon lk 445. Artikkel "Terve mõistus"
Kolerakülvaja

**Kolerakülvaja** oli poliitilise satiiri ja huumori ajaleht, mis ilmus 1907. aastal Tallinnas.  

Toimetaja ja väljaandja oli Juhan Lilienbach. 

Ajalehte trükiti Tallinna V. Ehrenpreis (Woldemar Constantin Ehrenpreis) trükikojas .

Illustreerinud K. Vibulane jt.

## Viited

## Välislingid
*Raamatukogude e-kataloog ESTER
2017. aasta Prantsusmaa presidendivalimised

**[[2017]]. aasta [[Prantsusmaa]] presidendivalimised** toimuvad kahes voorus: esimene voor toimus 23. aprillil ja teine voor toimus 6. mail. Valimised võitis Emmanuel Macron, kes sai 66,1% antud häältest; tema vastaskandidaati, Rahvusrinde juhti Marine Le Peni toetas 33,9% valijatest. Valimisaktiivsus oli 74,6%

## Esimene voor

Esimeses voorus kandideeris 11 poliitikut. Teistest suuremad lootused olid neljal kandidaadil: parempoolsel François Fillonil, natsionalistliku Rahvusrinde juhil Marine Le Penil, tsentristil Emmanuel Macronil ning vasakäärmuslasel (ka vasakpopulist) Jean-Luc Mélenchonil. Nende toetus oli arvamusuuringute järgi 20% ringis.

Valimiste tulemused:

## Teine voor
Emmanuel Macron sai 66,1% antud häältest; Marine Le Peni toetas 33,9%.
Vali Tali

**Vali Tali** (toonases kirjapildis **Wali Tali**) oli poliitilise satiiri ja huumori ajaleht, mis ilmus 1908. aastal Tallinnas. Ajalehe maht oli 8 lehekülge. Ajalehes avaldati luuletusi, mõttekilde, jutukesi. Toimetaja oli Juhan Lilienbach (kasutas pseudonüümi Maamees) ja väljaandja K. Osweld. Ajalehte trükiti 3000 eksemplari Narva trükikojas R. Põder ja müüdi hinnaga 7 kopikat. Ajalehte ilmestasid Hans Möldermanni karikatuurid. 

## Viited

## Välislingid
Digar.ee – Wali Tali
Eric Dickens

**Eric Dickens** (29. jaanuar 1953 Dewsbury, Yorkshire – 27. märts 2017 Grums, Värmland) oli eesti kirjanduse inglise keelde tõlkija Rootsis. 

Kakskeelsest perest pärit Eric Dickens õppis põhikoolis ja gümnaasiumis prantsuse, ladina ja saksa keelt. 1971. aastal astus ta East Anglia Ülikooli, et õppida Euroopa kirjandust ja rootsi keelt ning lõpetas ülikooli 1976. aastal. Ülikooli ajal oli ta õppinud ühe õppeaasta Åbo Akademis, aga pärast ülikooli lõpetamist õppis Krakówi ülikoolis poola keelt ning omandas seejärel Leicesteri ülikoolis kutse inglise keele õpetamiseks võõrkeelena.

Pärast õpinguid sõitis Eric Dickens uuesti Soome õpetama 1970. aastate lõpus kolm aastat soomlastele ja soomerootslastele inglise keelt ning täiendama oma soome ja rootsi keele oskust. Ülikoolis õppimise ajal oli tal tärganud huvi eesti kirjanduse vastu tänu East Anglia Ülikooli külalislektorile. Soomes elades muutus see huvi tõsisemaks. Eric Dickens kolis 1980. aastate algul Rootsi ja asus Uppsala Ülikoolis eesti keelega tegelema ning peatselt eesti ilukirjandust inglise keelde tõlkima.

Tal on nii ilmunud kui ka sahtlisse jäänud ja lõpetamata tõlkeid, sest kirjastus valmistus selleks, kui Jaan Kross peaks Nobeli kirjandusauhinna saama. Et Jaan Kross seda auhinda ei saanud, jäi lõpetamata tõlge tema romaanist "Kolme katku vahel". Samuti on avaldamata tõlgete hulgas Karl Ristikivi "Hingede öö", pooleli jäi ka näiteks A. H. Tammsaare "Tõe ja õiguse" II osa tõlge. Eric Dickensil on ilmunud eesti novellide tõlkeid ka hollandi keelde ning soomerootsi ja hollandi kirjanduse tõlkeid inglise keelde..

## Ilmunud tõlkeid
*Jaan Krossi novelle kogust "Silmade avamise päev" (1995)
*Jaan Kross. Paigallend (2003)
*Mati Unt. Öös on asju (2004)
*Friedebert Tuglase novellivalimik (2007)
*Mati Unt. Brecht ilmub öösel (2009)
*16 novelli ja romaanikatket proosaantoloogias "The Dedalus Book of Estonian Literature" (2011)
*Jaan Kross. Vastutuulelaev (2012)
*Toomas Vint. Lõppematu maastik (2012)

## Tunnustus

* 2003 Eesti Kultuurkapitali kirjanduse sihtkapitali aastapreemia (ilukirjanduslik tõlge eesti keelest võõrkeelde: Jaan Krossi "Paigallend" ("Treading Air"))
* 2006 Eesti Kultuurkapitali kirjanduse sihtkapitali aastapreemia (ilukirjanduslik tõlge eesti keelest võõrkeelde: Mati Unt, "Things in the night" ("Öös on asju"))

## Isiklikku
Eric Dickensi ema oli hollandlane, isa inglane.

## Viited
Pärnu Rääma Põhikool

**Pärnu Rääma Põhikool** on Pärnus tegutsev põhikool.

Kool alustas tegevust 1875. aasta sügisel.

Kooli direktor on Elmo Joa.

## Kooli nimed
* 1920/21 – Pärnu linna VIII Algkool
* 1944/95 – Pärnu V Mittetäielik Keskkool
* 1952/53 – Pärnu I Seitsmeaastane Kool
* 1958/59 – V Seitsmeaastane Kool
* 1960/61 – V 8-kl Kool
* 1988/89 – Pärnu 5. 9-klassiline Kool
* 1990/91 – taastati kooli nimi Rääma kool

## Viited

## Välislingid
* Kooli koduleht
Põld-võõrkapsas

**Põld-võõrkapsas** (*Eruca vesicaria*, varem *Eruca sativa*) ehk rukola on liik ristõielisi taimi võõrkapsa perekonnast.

Liik on pärismaine Vahemere maades. Taime lehti kasutatakse salatina. Põld-võõrkapsas on maitsetaim.

Juhusliku tulnukana on teda kasvamas vahel Eestiski. Esimest korda leiti teda 1957. aastal Valgast.

Põld-võõrkapsas on üheaastane taim.

## Viited

## Välislingid
*
Võõrkapsas

**Võõrkapsas** (*Eruca*) on perekond taimi ristõieliste sugukonnast.

Perekonnas on sõltuvalt taksonoomiast üks kuni viis liiki. 

## Liigid
**Eruca vesicaria* – põld-võõrkapsas

## Välislingid
*
Montenegro Teaduste ja Kunstide Akadeemia

**Montenegro Teaduste ja Kunstide Akadeemia** (montenegro keeles Црногорска академија наука и умјетности; *Crnogorska akademija nauka i umjetnosti*, akronüüm **CANU**) on Montenegro teaduste akadeemia, riigi tähtsaim teadusasutus.

Akadeemia on Euroopa akadeemiate ühenduse ALLEA liige. Ta asutati 1973. aastal Podgoricas. Akadeemia esimene esimees (1973–1981) oli ajaloolane Branko Pavićević. 

## Akadeemia liikmeskond
Akadeemia liikmeskonda kuulub 28 tegevliiget, 14 korrespondentliiget ja 31 välisliiget. Akadeemia liikmeskond on jagatud teadusvaldkondade alusel nelja osakonda:
*Sotsiaalteadused 

*Humanitaarteadused
*Loodusteadused 
*Kunstid  

#### Välisliikmeid
*Žoress Alfjorov, Venemaa füüsik, Nobeli füüsikaauhinna laureaat
*Jaume Gil Aluja, Hispaania majandusteadlane
*Anatoli Derevjanko, Venemaa ajaloolane ja arheoloog 
*Cvetan Grozdanov, makedoonia kunstiajaloolane
*Sergei Novikov, vene matemaatik, Fieldsi medali kavaler
*İlber Ortaylı, türgi ajaloolane
*Ljubisav Rakić, serbia neurobioloog
*Viktor Sadovnitši, vene matemaatik, MRÜ rektor
*Ivo Šlaus, horvaatia füüsik
*Felix Unger, austria arstiteadlane

## Viited

## Välislingid
*Akadeemia koduleht. canu.ac.me
*Akadeemia liikmed. canu.ac.me
Sõnn

**Sõnn** võib tähendada:
*isast veist ehk **[[pull]]i**
*tähtkuju **[[Sõnn (tähtkuju)|Sõnn]]**
*sodiaagimärki **[[Sõnn (märk)|Sõnn]]**
Jadranka Joksimović

**Jadranka Joksimović** (serbia keeles **Јадранка Јоксимовић**; sündinud 26. jaanuaril 1978 Belgradis) on Serbia poliitik, kes kuulub Serbia Progressiivse Partei ridadesse. 

Ta lõpetas Belgradi ülikooli poliitiliste teaduste teaduskonna. Alates 2012. aastast on ta Serbia parlamendi (Народна скупштина/Narodna skupština) liige. 

27. aprillist 2014 kuni 29. juunini 2017 oli Joksimović Serbia Euroopa asjade minister (portfellita). Alates 29. juunist 2017 kuni 26. oktoobrini 2022 täitis ta Euroopa integratsiooni ministri ametikohta.

Pärast ministriameti lõppu on Joksimović jätkanud aktiivset poliitilist tegevust ja avalikku esinemist, keskendudes peamiselt Serbia Euroopa Liidu integratsiooni küsimustele. Ta osaleb aruteludes Euroopa Komisjoni ja teiste EL-i institutsioonidega ning annab intervjuusid, kus käsitleb Serbia integratsiooniprotsessi ja Euroopa Liidu poliitikat Lääne-Balkani regioonis.
Soela (laev)

**Soela** on Eesti riigile kuuluv Baltic 4500 klassi parvlaev, mis on ehitatud Saaremaa ja Hiiumaa vahel liiklemiseks. Laev sai nime Soela väina järgi.

Soela valmis aprillis 2017.

Soela pikkus on 45 meetrit, laius 12 meetrit. Soela süvis on 2,7 meetrit. Suurim kiirus on 12 sõlme. Laevapere koosneb kuuest meeskonnaliikmest.

Soela saab pardale võtta kuni 200 inimest ja kuni 22 sõiduautot või kuni 2 veoautot.

Laeva ehitati AS Baltic Workboats laevatehases Saaremaal.

Laeva operaatorfirmaks on Kihnu Veeteed.

## Viited
Albrecht Hecht

**Albrecht Hecht** (surnud pärast 1387. aastat) oli 1378. aastal Tartu toomkapiitli poolt valitud piiskop, kes sai 1379. aastal kinnituse Avignoni paavstilt, kuid kes ei suutnud oma võimu Tartu piiskopkonna üle hoida.

Hechti päritolu kohta pole lähemat infot. Ta oli Tartu toomhärra ning Tartu toompraost, kelle Tartu toomkapiitel pärast eelmise piiskopi Heinrich von Velde surma uueks piiskopiks valis. Kuid Rooma paavst Urbanus VI nimetas uueks Tartu piiskopiks Dietrich Damerowi ning seetõttu otsis Hecht kinnitust Avignoni paavstilt Clemens VII-lt. Viimane kinnitaski Hechti 24. jaanuaril 1379 Tartu piiskopiks. Esialgu toetas teda ka Liivimaa ordu, kelle toetusel õnnestus tal enamik piiskopkonnast enda valdusse saada. Kuid et Saksa ordu järgis suure skisma ajal Rooma paavsti, siis pidi Liivimaa ordu maameister Wilhelm von Vriemersheim Hechti toetamisest loobuma. 1380. aastal sõlmiti viimasega leping, millega too andis Tartu stifti tasu eest ordule üle ning lahkus ise Avignoni. Järgnenud seitsmeks aastaks jäigi piiskopkond ordu võimu alla, sest see oli Damerowiga vastuoludesse sattunud.

Prantsusmaale jõudnud Hechtile muretses Clemens VII prebende Beárnis, Pamiers's ja Brabanti hertsogkonnas. 1386. aastal toetas paavst Hechti ka rahaliselt ning 1387. aasta alguses tegutses ta paavsti ametnikuna ühe prebendiküsimuse juures; seejärel pole temast aga enam midagi teada. Piiskopiametist Hecht aga ei loobunud; seega oli vähemalt 1387. aastani ametis korraga kaks Tartu piiskoppi.

## Viited

## Kirjandus
*Bernhart Jähnig, "Albrecht Hecht", *Die Bischöfe des Heiligen Römischen Reiches. 1198 bis 1448. Ein biographisches Lexikon*, toim. Erwin Gatz koos Clemens Brodkorbiga, Berliin 2001, lk 149.
*Leonid Arbusow noorem, "II. Römischer Arbeitsbericht", *Latvijas Universitātes raksti. Acta Universitatis Latviensis, XX*. Rīgā, 1929, lk 475–649, siin lk 491 ja 498–499.
Bobby Charlton

Sir **Bobby Charlton** (11. oktoober 1937 Ashington – 21. oktoober 2023) oli Inglismaa jalgpallur.

Bobby Charlton mängis peaaegu terve karjääri klubis Manchester United. 1966. aasta jalgpalli maailmameistrivõistlustel võitis Charlton Inglismaa koondises kuldmedali. Samal aastal nimetati ta Euroopa aasta jalgpalluriks.

Ainult Wayne Rooney lõi Manchester Unitedis ja Inglismaa jalgpallikoondises rohkem väravaid kui Bobby Charlton.

Bobby Charlton jäi ellu 1958. aasta Müncheni lennuõnnetuses.

1994. aastal löödi ta rüütliks.

## Klubikarjäär
Oma debüüdi Manchesteri esimeeskonnas tegi Charlton 1956. aasta oktoobris klubi Charlton Athletic vastu. Hooaja jooksul lõi ta 12 väravat 14 kohtumises. Samal ajal teenis ta Royal Army Ordnance'i korpuses.

Järgmisel hooajal osales Bobby Charlton Manchesteri meeskonnas Euroopa karikavõistlustel, kus kaotati turniiri poolfinaalis Madridi Realile. Järgmisel hooajal jõudis meeskond veerandfinaali, kus vastaseks tuli Belgradi Red Star. Esimene kohtumine toimus Inglismaal ja Manchester võitis 2:1. Teine kohtumine algas edukalt ja United juhtis 3:0, kusjuures Bobby Charlton lõi kaks väravat, aga Red Star lõi kolm väravat ja mäng lõppes viigiga. Võõrsil löödud värava reegli järgi jõudis Manchester järgmisse vooru.

## Välislingid
* Sir Bobby Charlton: England World Cup winner and Manchester United legend dies. BBC News, 21. oktoober 2023
Bosnia ja Hertsegoviina Teaduste ja Kunstide Akadeemia

**Bosnia ja Hertsegoviina Teaduste ja Kunstide Akadeemia** (bosnia ja serbia-horvaadi keeles *Akademija nauka i umjetnosti Bosne i Hercegovine*) on Bosnia ja Hertsegoviina teadusakadeemia, riigi tähtsaim teadusasutus.

Akadeemia on Euroopa akadeemiate ühenduse ALLEA liige. Ta asutati 1966. aastal Sarajevos. Akadeemia esimene esimees (1966–1968) oli veterinaariateadlane ja poliitik Vaso Butozan. Akadeemia eelkäijaks loetakse 1951. aastal asutatud Bosnia ja Hertsegoviina Teadusseltsi. 

## Akadeemia liikmeskond
Akadeemia liikmeskonda kuulub 39 akadeemikut, 10 korrespondentliiget ja 36 välisliiget. Akadeemia liikmeskond on jagatud teadusvaldkondade alusel kuude osakonda:
*Sotsiaalteadused 
*Humanitaarteadused
*Arstiteadus
*Tehnikateadused   
*Loodusteadused ja matemaatika   
*Kunstid  

#### Liikmeid
*Ivo Andrić, Jugoslaavia kirjanik, Nobeli kirjandusauhinna laureaat, auliige 1969 (surnud 1975)
*Alojz Benac, arheoloog, akadeemik
*Radoslav Katičić, horvaatia klassikaline filoloog ja indoeuropeistika eriteadlane, välisliige
*Borõss Paton, ukraina metallurgiateadlane, Ukraina TA president 1962. aastast tänaseni, välisliige
*Renzo Piano, itaalia arhitekt, välisliige
*Boris Sket, sloveenia zooloog, välisliige
*Ivan Štraus, Bosnia arhitekt, liige 
*Josip Broz Tito, Jugoslaavia president, auliige 1969 (surnud 1980)

## Viited

## Välislingid
*Akadeemia koduleht. anubih.ba
*Akadeemia liikmed. anubih.ba
*Akadeemia välisliikmed. anubih.ba
Ngerulmud

**Ngerulmud** on Belau pealinn. Ngerulmud asub Babelthuapi saarel Melekeoki osariigis 2 kilomeetrit Melekeokist loodes. 

Ngerulmud sai Belau pealinnaks 2006, kui presidendi korraldusel hakati rajama administratiivhooneid. See on maailma riikide pealinnadest rahvaarvult väikseim. Pealinna täpsem rahvaarv on selgusetu, kuid 2015. aasta Belau statistika aastaraamatu järgi elas Melekeoki osariigis kokku 277 inimest.

Belau Kapitooliumi kompleksi arhitekt on Joe Farrell. Kogu kompleks läks maksma 45 miljonit USA dollarit. 7. oktoobril 2006 kogunes kompleksi pidulikule avamisele 5000 inimest. 

## Viited
Alfonso Dastis

**Alfonso María Dastis Quecedo** (sündinud 5. oktoobril 1955 Jerez de la Fronteras) on Hispaania diplomaat. Ta oli 4. novembrist 2016 kuni 7. juunini 2018 Hispaania välisminister, poliitiliselt parteitu. 

Ta on sündinud 1955. aastal Jerez de la Fronteras Cádizi provintsis Andaluusias. Õppinud Universidad Complutense de Madridis õigusteadust.

Enne välisministriks saamist on ta alates 1983. aastast töötanud mitmes ametis Hispaania diplomaatilises korpuses.

## Välislingid
* http://www.politico.eu/article/thoughtful-andalusian/
Instituto Atlético Central Córdoba

**Instituto Atlético Central Córdoba** on Argentinas Córdobas tegutsev spordiklubi, mille jalgpalliklubi mängib Argentina teises liigas Primera B Nacional.
Lumekruubid

**Lumekruubid** on sademete liik, mis sajab kevadel või sügisel  rünksajupilvedest. Saju ajal on õhutemperatuur 0&nbsp;°C ringis. Lumekruubid on läbipaistmatud ümmargused või koonusekujulised lumeterakesed, mida on kerge näpuga katki pigistatada. Terade läbimõõt on 2–5&nbsp;mm.

## Vaata ka
*Jääkruubid

## Viited
Gričiupis

**Gričiupis** on Kaunase linnaosa, mis asub linna keskosas Gričiupise valla territooriumil Nemunase jõe põhjakaldal. See kujunes eraldi linnaosaks aastal 2005, mil Dainava vallast eraldati selle lõunapoolsem ja osalt vanema hoonestusega ala ning moodustati Gričiupise vald. Üle jõe asuva Panemunė vallaga ühendab seda jalakäijate sild.

Gričiupise maadele jääb vana Žaliakalnise juudi kalmistu, samuti asuvad seal Kaunase kindluse VI fort ja Balys Sruoga ning Vanda Daugirdaitė-Sruogienė majamuuseum. Seal tegutseb kultuurikeskus Girstutis. Linnaosas asuvad osalt ka Leedu loomaaed ja Kaunase Tehnikaülikooli üliõpilaslinnak. Sealne katoliku kirik valmis aastal 1936, kuigi kihelkond asutati juba aastal 1933. Sealne tähtsaim kaubanduskeskus on Molas.


Triju mergeliu tiltas 2006-06-06.jpg|Sild Nemunase jõel
Sv.Antano_baznycia_2006-06-17.jpg|Katoliku kirik


## Viited
Amaliai

**Amaliai** (poola keeles *Omole*) on Kaunase linnaosa, mis asub linna idaosas Petrašiūnai valla territooriumil. Linnaosa kujunes aastal 1961, mil Kaunasega liideti endised Aukštieji Amaliai ja Žemieji Amaliai külad. Linnaosa läbib Kaunase ja Vilniuse vaheline raudtee, seal asub Amaliai raudteepeatus. Linnaosa läbib Amalė jõeke, mille järgi on linnaosa nime on saanud. Amaliai piirneb põhjas Naujasodise linnaosaga, idas Palemonasega ja lõunas Petrašiūnaiga. Suurema osa linnaosast võtavad enda alla suvilakooperatiivid.


Amalė._Kaunas.JPG|Amalė Amaliais
Amaliai._Sodai.JPG|Amaliai aianduskooperatiivid


## Viited
Naujasodis

**Naujasodis** (poola keeles *Nowosady*) on Kaunase linnaosa, mis asub linna idaosas Petrašiūnai valla territooriumil. Linnaosa tekkis aastal 1960, mil sinna hakati rajama esimesi tööstusettevõtteid. Naujasodis piirneb idas Palemonase ja lõunas Amaliaiga. Tegemist on raudtee lähistele kujunenud tööstuspiirkonnaga, kus asub ka Kaunase soojuselektrijaam. Lisaks tehastele asuvad seal ka laod.

## Viited
Paukkala

**Paukkala** ehk **Pavkuli** (ka **Vanha-Paukkala**, vene *Павкули*, *Павкуля*, *Старое Палколово*) on endine ingerisoome küla ajaloolises Hietamäki kihelkonnas Kesk-Ingerimaal Peterburi linnast lõunas Strelna jõe ääres. Kaasaegse haldusjaotuse järgi jääb ala Leningradi oblasti Lomonossovi rajooni Gorbunki valla territooriumile.

1817. aastal oli külas (nimetatud kui *Бол. Палколово*) 12 talu.

1831. aasta Schuberti Peterburi lähiümbruse kaardil on kohta kujutatud kahe eraldi kõrvuti asetseva külana, *Палколово* ja *Стар. Палколово*, kummaski 6 talu. 

1838. aastal elas külas (nimetatud kui *Павкули*) 71 inimest, kellest 38 olid mehed ja 33 naised.

1848. aastal elas külas (nimetatud kui *Paukkala*, mainitud koos naaberküla Palkolovoga) 110 ingerisoomlast (50 meest ja 60 naist), kellest 96 olid äyrämöised ja 14 savakod.

1856. aastal oli külas (nimetatud kui *Павкуля*) 11 talu 33 meeshingega.

1860. aastal oli külas (nimetatud kui *Павкуля*) 24 talu. 

1880–1890. aastail oli külas (nimetatud kui *Павкуля*) 24 talu ja vesiveski. 

1913. aastal oli külas (nimetatud kui *Павкуля*) 17 talu. 

Aastatel 1917–1939 kuulus küla Razbegajevo külanõukokku ning 1939–1941 Zavodõ külanõukokku.

1924. aastal soomekeelsel Peterburi lähiümbruse kaardil on küla nimetatud kui *Paukkala*.

1941. aastal oli külas (nimetatud kui *Павкуля*) 34 majapidamist.

Teise maailmasõja ajal perioodil 01.08.1941–31.12.1943 oli küla okupeeritud Saksa vägede poolt. Küla hävis Teises maailmasõjas.

## Viited
Palemonas

**Palemonas** on Kaunase linnaosa, mis asub linna idaosas Petrašiūnai valla territooriumil. Palemonas piirneb lõunas Kaunase veehoidlaga, linnaosa idaosa jääb Kaunase veehoidla regionaalparki. 

Linnaosas on postkontor, seltsimaja ja aastal 1951 rajatud raamatukogu. Linnaosa läbib Kaunase ja Vilniuse vaheline raudtee, seal asub Palemonase raudteejaam. Vaatamisväärsusteks on Kaunase kindluse Palemonase fort, Salomėja Nėrise muuseum (aastast 1962) ja Vieškūnai linnamägi.

## Ajalugu

Palemonase linnaosa hõlmab osaliselt ka varasema Vieškūnai küla alasid (küla ujutati Kaunase veehoidla rajamisel üle). Palemonas tekkis aastal 1862, mil ehitati Vilniuse–Kaunase raudtee. Aastal 1923 rajati sinna keraamikatehas, aga algul oli tegemist üldiselt elupiirkonnaga. Seal elasid nii Leedu skulptor Bernardas Bučas kui ka luuletaja Salomėja Nėris. Kuni aastani 1950 kuulus Palemonas Karmėlava valda, seejärel sai sellest aga Palemonase külanõukogu halduskeskus. 15. mail 1961 sai Palemonasest alev, 25. juulil 1961 liideti piirkond aga Kaunasega. Seejärel alustati Palemonase piirkonnas tööstusettevõtete rajamist, seda tehti koos Naujasodise tööstuspiirkonna väljaarendamisega.

Aastal 1991 hakati Palemonasesse ehitama katoliku kirikut, ühtlasi loodi ka sealne kihelkond. Hoone valmis lõplikult aastal 1996. 


Vieskunu_piliakalnis.jpg|Vieškūnai linnamägi
Palemono_Svc._M._Marijos_Rozanciaus_Karalienes_baznycia.jpg|Palemonase kirik


## Viited
Nuutila

**Nuutila** ehk **Palkolovo** (ka **Palkola**, vene *Палколово*) on endine ingerisoome küla ajaloolises Hietamäki kihelkonnas Kesk-Ingerimaal Peterburi linnast lõunas Strelna jõe ääres. Tänapäevase haldusjaotuse järgi jääb ala Leningradi oblasti Lomonossovi rajooni Gorbunki valla territooriumile.

1817. aastal on küla nimetatud kui *Мал. Палколовo*.

1831. aastal oli külas (nimetatud kui *Мал. Палколовo*) 7 talu. 

1838. aastal elas külas (nimetatud kui *Пoлколовoй*) 39 inimest, kellest 17 olid mehed ja 22 naised.

1848. aastal elas külas (nimetatud kui *Paukkala*, mainitud koos naaberkülaga) 110 ingerisoomlast (50 meest ja 60 naist), kellest 96 olid äyrämöised ja 14 savakod.

1856. aastal oli külas (nimetatud kui *Павкoлeвa*) 7 talu 13 meeshingega.

1860. aastal oli külas (nimetatud kui *Мал. Палколовa*) 9 talu. 

1880.–1890. aastail oli külas (nimetatud kui *Мал. Палколовa*) 9 talu. 

1913. aastal oli külas (nimetatud kui *Палколово*) 17 talu. 

Aastatel 1917–1939 kuulus küla Razbegajevo külanõukokku ja 1939–1941 Zavodõ külanõukokku.

1924. aastal soomekeelsel Peterburi lähiümbruse kaardil on küla nimetatud kui *Palkola*.

1941. aastal oli külas (nimetatud kui *Палколово*) 27 majapidamist.

Teise maailmasõja ajal 01.08.1941–31.12.1943 oli küla okupeeritud Saksa vägede poolt. Küla hävis Teises maailmasõjas.

## Viited
Die beständige Argenia

**Die beständige Argenia** (**Kindlameelne Argenia**; 1680) on Johann Valentin Mederi (1649–1719) ooper.

See on üks esimesi saksakeelseid oopereid ning esimene Eestis kirjutatud ja lavastatud ooper.

Teos kujutab allegooriliselt Rootsi ja Taani vahel aastail 1675–1679 toimunud Skåne sõda, rahuläbirääkimisi ning Karl XI (Lisander) ja Ulrika Eleonora (Argenia) abiellumist. Libreto autor pole teada, see võib olla Meder ise.

Ooper esietendus novembris 1680 Tallinnas. Partituur on säilinud ja avaldati 1973. aastal trükis.

## Kirjandus
*Toomas Siitan. Tallinn ja saksakeelse ooperi sünd. Teater. Muusika. Kino. 1999, nr. 11, lk. 29–33.
*Anu Schaper. Poliitiline Argenia: Johann Valentin Mederi ooper „Kindlameelne Argenia” omaaegsete sündmuste taustal. Res Musica 5 (2013). https://resmusica.ee/wp-content/uploads/2017/04/rm5_2013_12-23_Anu_Schaper.pdf

## Välislingid
*I vaatus
*II vaatus
*III vaatus
*IV vaatus
*V vaatus
*Anu Schaper. Poliitiline Argenia: Johann Valentin Mederi ooper „Kindlameelne Argenia” omaaegsete sündmuste taustal
Petrašiūnai

**Petrašiūnai** (poola keeles *Pietraszuny*) on Kaunase linnaosa, mis asub linna idaosas Petrašiūnai valla territooriumil. Petrašiūnai piirneb põhjas Amaliaiga, kirdes Palemonasega ja kagus Kaunase veehoidlaga. Linnaosa alla kuulub ka Pažaislise asum.

## Ajalugu

Linnaosa alal asus varem mitu küla. XVIII sajandil mainiti kirjalikes allikates Petrašiūnai mõisa ja küla. Hiljem asusid seal Žemieji Petrašiūnai ja Aukštieji Petrašiūnai külad, samuti kuulus selle alla Pažaislise kloostri juures asunud Varniai (küla ise ujutati Kaunase veehoidla rajamisel üle). Asustus ise on selles piirkonnas varasem, Žemieji Petrašiūnai külas asub muinasaegne asulakoht, mida aastail 1920–1941 arheoloog K. Jablonskise eestvedamisel ka uuriti. XX sajandi alguses kuulus see ala Pažaislise valda, Leedu isesseisvumisel hakkas see kuuluma aga Petrašiūnai valda.

Aastal 1930 ehitati sinna soojuselektrijaam, aastal 1932 aga paberivabrik. Aastal 1934 rajati sinna katoliku kirik, mille juurde ehitati ka kinosaal. Aastal 1937 valmis sealne raamatukogu. Aastal 1941 rajati linnaosa aladele ka Petrašiūnai kalmistu.

Kaunasega liideti see piirkond aastal 1946, seejärel hakkas Petrašiūnai kujunema tööstuspiirkonnaks. Aastal 1959 rajati sinna metallurgiatööstus, aastal 1960 valmis Kaunase hüdroelektrijaam.

Aastal 1994 rajati Petrašiūnai seltsimaja, mis oli esimene seltsimaja Leedus. Aastal 1997 alustas tööd sealne ehituskool. Aastal 2008 hakati ehitama linnaosa läbivat uut raudteed, mis ehitati selleks, et rongid saaksid Kaunase raudteejaama läbimata läbi linna sõita. Raudtee ise valmis aastal 2010.


Petrasiunai_2006-06-09.jpg|Petrašiūnai 
Kauno_Sv._Vincento_Pauliecio_baznycia.jpg|Petrašiūnai kirik
Petrasiunu_elektrine_2007-07-02.jpg|Petrašiūnai soojuselektrijaam
Kauno_prof._rengimo_centras,_Kalalantos_g.JPG|Ehituskool
Kauno_ketaus_liejyklos_kontora.JPG|Rauasulatusfirma Kauno ketaus liejykla kontorihoone


## Viited